寄張子公
作者：朱翌
朝代：宋

paragraphs: 政和聖人拜賢書，陛臚春曉傳天衢。
集英殿下八百衆，一時如公此策無。
萬口一詞期第一，擢之第三衆不懌。
諸公貴人願相識，戒閽走馬要君入。
君言不媚有藥石，國子先生乃例得。
我亦跪起就穿執，妄意得蒙子公力。
六年一別安宜北，憂患壓人氣不出。
聞之減米符離日，首陽激貪用一律。
嗚呼四海鳴鋒鏑，白晝豺狼恣吞吸。
帝在奉天頗倉卒，絲綸政渴宣公筆。
緘情遠附雪原鶺，願公來扈巡南蹕。
平泉松菊凌霜碧，伐叛亭成燕賓戚。
起居因書問晨夕，宜爲蒼生調鼎食。